Posle sastanka sa Tomislavom Nikolićem i Aleksandrom Vučićem, politički predstavnici Republike Srpske ostali pri stavu da se 25. septembra održi referendum o Danu RS

Tomislav Nikolić i Aleksandar Vučić nisu pružili podršku referendumu o Danu Republike Srpske, ali ni na koji način ne žele da utiču na stav zvaničnika RS kada je reč o tome hoće li ga biti. A sudeći po izjavama najviših predstavnika Srba u RS – hoće.

Tako bi se mogao sažeti zaključak jednoipočasovnog sastanka održanog u Predsedništvu Srbije, na kojem su predsednik i premijer Srbije razgovarali sa svojim kolegama iz RS – Miloradom Dodikom i Željkom Cvijanović – Mladenom Ivanićem, srpskim članom Predsedništva BiH, i Mladenom Bosićem, predsednikom Srpske demokratske stranke.

Obe strane su istakle harmonični ton popodnevnog susreta – na kojem su zapravo potvrdile svoje ranije stavove – iako se od pre podne naslućivalo da će biti neslaganja.

Tom utisku najviše je doprinela izjava premijera Vučića, data nekoliko sati uoči sastanka na Andrićevom vencu, da se susret sa srpskim funkcionerima iz BiH „mogao preskočiti” zato što je svako od učesnika već doneo odluku o referendumu.

„Ne kršim dogovore koje postignemo. Ne idem u javnost šta je moja politika. Ne podnosim laka i popularna rešenja, kojima je narod oduševljen”, rekao je Vučić novinarima u Vladi Srbije, aludirajući na jučerašnju izjavu Milorada Dodika, koji je istakao da će referendum o Danu RS biti održan, naglasivši da „nema zabrane koja bi to mogla da spreči”.

Premijer Srbije je kasno po podne na zajedničkoj konferenciji za štampu sa Draganom Čovićem, hrvatskim članom Predsedništva BiH, bio manje kritičan prema sastanku sa srpskim predstavnicima, rekavši da su Srbija i RS u „najboljim mogućim odnosima” i da će tako biti i ubuduće jer je to „potpuno prirodno” i predstavlja „obavezu i dužnost”.

„Za mene su Dodik i Ivanić i dalje prijatelji. Naš je posao da čuvamo i štitimo RS i da poštujemo teritorijalni integritet BiH. Ostavimo da prođe mesec, dva, tri, da vidimo jesmo li doneli pravu odluku za Srbiju”, rekao je Vučić.

Srpski premijer je inače poslednji došao na sastanak na Andrićevom vencu, koji minut pre početka, a prvi ga napustio. Umesto obraćanja, novinarima koji su čekali ispred zgrade Predsedništva podeljena je zajednička izjava Nikolića i Vučića sa susreta.

U njoj se, osim konstatacije da predsednik i premijer nisu pružili podršku, „ali ni na koji način nisu želeli da utiču na promenu političkih stavova legitimno izabranih političara u RS povodom održavanja najavljenog referenduma”, navodi i da je osnovna tema razgovora bila očuvanje stabilnosti i mira u regionu.

Vučić i Nikolić istakli su da je politika Srbije da poštuje teritorijalni integritet BiH i entiteta RS i da osuđuju „napade koji iz pojedinih zemalja regiona stižu protiv Republike Srbije i srpskog naroda, kao i licemerno ćutanje i pravljenje lažnih simetrija od strane značajnog dela međunarodne zajednice”.

„Srbija će, bez obzira na određene razlike u viđenjima situacije u regionu, uvek podržati srpski narod, građane RS i njene institucije”, zaključuje se u zajedničkoj izjavi.

Za razliku od najviših zvaničnika Srbije, predstavnici RS su se obratili novinarima, ocenivši sastanak kao odgovoran i sadržajan, uz zahvalnost zvaničnom Beogradu na iskazanom gledištu. Milorad Dodik je istakao da je Republika Srpska „jedinstvena u tome da se odbrani 9. januar i u tom pogledu će se nastaviti dalje aktivnosti” njenog rukovodstva.

„Stav Srbije je da se neće mešati, ni podržavati, ali ni osporavati odluku koju donosimo u RS, a da je na nama da ocenimo sve opasnosti i probleme koje eventualne odluke koje donosimo mogu izazvati. Na nama je odgovornost vezano za sve odluke u RS. Smatramo da sve činimo u skladu sa zakonima i da postoji određena spekulacija vezana za prava i ono što jeste Dan RS”, naglasio je Dodik, koji je na novinarsko pitanje hoće li biti referenduma o 9. januaru, samo rekao: „Ponosan sam na Srbiju.”

Nešto konkretniji odgovor dao je Mladen Ivanić, podsetivši da su o tome da li će izjašnjavanja biti ili neće, odluku donele nadležne institucije RS. Dodao je da on jeste „član Predsedništva BiH”, ali i da je 9. januar bio i da će ostati značajni praznik RS i da će „srpski narod (u BiH) sasvim sigurno nastaviti da ga obeležava”.

„Narednih dana biće vrlo složenih situacija, ali Sarajevo treba da prihvati činjenicu da je Srbima stalo do 9. januara, a mi ćemo naći način kako ćemo kod Ustavnog suda omogućiti da se sačuva dignitet srpskog naroda u BiH”, izjavio je Ivanić, dodajući da ne mogu samo Srbi da se vrate politici kompromisa, već i da predstavnici bošnjačkog naroda treba da shvate da je vreme osionosti prošlo.

Predsednica Vlade RS Željka Cvijanović ocenila je da Sarajevo opstruiše odluku rukovodstva svih partija u Republici Srpskoj da se ide na referendum, navodeći kao primer odbijanje Centralne izborne komisije BiH da na zahtev Banjaluke ustupi RS biračke spiskove građana, iako su institucije BiH „po zakonu dužne da to urade”.

„Ne vidim razlog za galamu, mada se u BiH galama pravi i kad se nekom u Sarajevu ne sviđa u kojem pravcu lete ptice, tako da razumem čitav niz opstrukcija određenih institucija na nivou BiH”, rekla je Željka Cvijanović.

Mladen Bosić je izrazio zabrinutost nad situacijom u BiH i regionu i apelovao na sve da ne dođe do zaoštravanja „koje bi nas praktično vratilo dvadeset godina unazad”, ocenivši da mnoge stvari podsećaju na 1991. godinu. On je rekao i da vidi da će se referendum zakazan za 25. septembar održati jer „niko u skupštini RS nije podneo inicijativu da se ta odluka promeni”.

REAGOVANjA

Anđelković: Dobar stav Beograda

Zajedničku izjavu Tomislava Nikolića i Aleksandra Vučića politički analitičar Dragomir Anđelković smatra „jako dobrim stavom Beograda”. On kaže da postoje određena neslaganja, ali su ona mnogo manje značajna od nacionalnog interesa, a to je da bude podržana Republika Srpska.

„Srbija stalno ističe da se ne meša u politiku susednih država i normalno je da zauzme takav stav po kome ne osporava pravo Banjaluke da uradi ono što procenjuje da je dobro. Možda se Beograd i Banjaluka razlikuju u taktici kako doći do cilja, ali vlast u RS ima poslednju reč”, rekao je Anđelković, dodajući da je Srbija dužna i obavezna da kao garant Dejtonskog sporazuma podrži RS.

Joksimovićeva: Sačekati sa finalnim ishodom

Aleksandra Joksimović, direktorka Centra za spoljnu politiku, smatra da treba sačekati sa finalnim ishodom, jer je do sada u različitim vremenima referendum u RS bio najavljivan šest puta i da je uvek povezivan s predizbornim ciklusima u RS.

„Na ovaj način konsoliduju se neke političke snage i u ovom trenutku Miloradu Dodiku apsolutno odgovara održavanje referenduma, naročito imajući u vidu miting i kontramiting koji su nedavno održani u RS i pokazali određenu destabilizaciju njegove suverene vlasti u RS. Mislim da će Beograd pokušati da izvrši određenu vrstu uticaja na Banjaluku. Koliko će biti uspešan ostaje da vidimo”, kaže Joksimovićeva.

Satnica dolazaka u Predsedništvo Srbije:

14.15 – Prvi je u zgradu Predsedništva došao Mladen Ivanić

14.25 – Mladen Bosić, Željka Cvijanović i Milorad Dodik stigli na Andrićev venac

14.28 – Stigao je i premijer Aleksandar Vučić

15.55 – Premijer Vučić prvi otišao iz zgrade Predsedništva Srbije

16.20 – Andrićev venac napustilo i rukovodstvo RS